བོད་མི་མང་སྤྱི་འཐུས་ཚོགས་གཙོ་མཆོག་ནས་འགན་བཞེས་ཟེར་དུས་རྩོད་རྒྱག་པའི་སྐད་ཆ་མིན་པར་བོད་མིའི་སྒྲིག་འཛུགས་ཀྱི་འགྲོ་སྟངས་དང་ཉིན་རེའི་ཕྱག་ལས་གནང་སྟངས་བཅས་ཤེས་པའི་ཐོག་ནས་མཉམ་རུབ་བྱས་ན་སྤྱི་པའི་ལས་ཀར་ཕན་ཐོགས་ཡོང་སྐོར་གསུངས་སོང་།དེ་རིང་སྔ་དྲོའི་ཆུ་ཚོད་༩སྟེང་།དྷ་ས་མེག་གྷན་ཧི་མ་ཅལ་ཡུལ་སྐོར་སྤྲོ་འཆམ་ཚོགས་ཁང་དུ།བོད་ཀྱི་བུད་མེད་ལྷན་ཚོགས་བཙན་བྱོལ་ནང་སླར་གསོ་བྱུང་སྟེ་ལོ་ངོ་༣༤འཁོར་བའི་དུས་དྲན་སྲུང་གཙི་གནང་སོང་བ་དང་།མཛད་སྒོའི་སྐུ་མགྲོན་གཙོ་བོར་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་།དམིགས་བསལ་སྐུ་མགྲོན་བཙུན་མའི་ལས་འཆར་ཁང་གི་སློབ་སྟོན་པ་བཀའ་ཟུར་རིན་ཆེན་མཁའ་འགྲོ་ལགས།སྤྱི་འཐུས་ཡེ་ཤེས་སྒྲོལ་མ་ལགས།བཙུན་མའི་ལས་འཆར་ཁང་གི་འགན་འཛིན་སྣང་ས་ཆོས་སྒྲོན་ལགས།བུད་མེད་ལྷན་ཚོགས་ཀྱི་དབུས་རྒྱུན་ཚོགས་གཙོ་སྒྲོལ་མ་དབྱངས་ཅན་ལགས་གཙོས་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་པ་ཁག་ཅིག་གི་སྐུ་ཚབ་བཅས་འཛོམས་འདུག